โบรกมอง SC กำไร Q4 พีค ทยอยรับรู้แบ็กล็อก 4.6 พันลบ. – ระบายสต็อกคอนโดต่อเนื่อง
ลุ้น SC โชว์กำไรไตรมาส 4/64 นิวไฮ ทยอยรับรู้แบ็กล็อก 4.6 พันลบ. - ระบายสต็อกคอนโดราว 6 พันล้านบาท โบรกเชียร์ “ซื้อ” ราคาเป้าหมาย 3.90 บ.
ลุ้น SC โชว์กำไรไตรมาส 4/64 นิวไฮ ทยอยรับรู้แบ็กล็อก 4.6 พันลบ. - ระบายสต็อกคอนโดราว 6 พันล้านบาท โบรกเชียร์ “ซื้อ” ราคาเป้าหมาย 3.90 บ.
8 ต.ค. 2564

บริษัทหลักทรัพย์ ฟินันเซีย ไซรัส ระบุในบทวิเคราะห์ แนะนำหุ้น บริษัท เอสซี แอสเสท คอร์ปอเรชั่น จำกัด (มหาชน) หรือ SC โดยประเมินกำไรสุทธิไตรมาส 3/64 ที่ 534 ล้านบาท เพิ่มขึ้น 3% จากไตรมาสก่อน, แต่ลดลง 22% เทียบกับปีก่อน ซึ่งถือว่าดีกว่าที่เคยคาดไว้ก่อนหน้าที่ลดลงทั้งจากไตรมาสก่อนและปีก่อน เนื่องจากผลกระทบมาตรการปิดแคมป์น้อยกว่าคาด จากกลยุทธ์มีสต็อกแนวราบพร้อมโอนรองรับ 3 เดือนข้างหน้า ทำให้ยอดโอนคาดทรงตัวได้จากไตรมาส 2/64 ที่ระดับ 4.5 พันล้านบาท แต่ลดลง 18% จากปีก่อน จากฐานสูงในไตรมาส 3/63
โดยสัดส่วนแนวราบขยับขึ้นเป็น 85% ของยอดโอนรวม หนุนให้อัตรากำไรขั้นต้นการขายอสังหาฯคาดปรับขึ้นเป็น 29.7% จาก 29% ในไตรมาส 2/64 และ 28.2% ในไตรมาส 3/63 จากมาร์จิ้นแนวราบที่ดีกว่าคอนโด ซึ่งเน้นทำโปรโมชั่น ขณะที่ SG&amp;A คาดสูงขึ้นจากค่าใช้จ่ายปิดแคมป์แต่ไม่กระทบอย่างมีนัย
ทั้งนี้ หากกำไรไตรมาส 3/64 ตามคาด จะทำให้งวด 9 เดือนแรกของปี 64 จะคิดเป็น 77% ของคาดการณ์ทั้งปี ขณะที่ทิศทางผลประกอบการจะไต่ระดับขึ้นทำจุดสูงสุดของปีในไตรมาส 4/64
โดยเบื้องต้นประเมินที่ระดับ 550-600 ล้านบาท ขยายตัวจากไตรมาสก่อนและปีก่อน โดยยังให้น้าหนักแนวราบที่กลับมาเร่งก่อสร้างหลังปิดแคมป์ไป 1 เดือน หนุนจากการรับรู้ต่อเนื่องของมูลค่างานในมือ หรือ Backlog ที่ยกมาจากสิ้นไตรมาส 2/64 ที่ 4.6 พันล้านบาท บวกกับการเน้นขายโครงการใหม่ในช่วงครึ่งหลังของปี รวมถึงการระบายสต็อกคอนโดพร้อมโอนราว 6 พันล้านบาท ทำให้มองว่าประมาณการกำไรปีนี้ทรงตัวที่ 1.9 พันล้านบาท อาจมี Upside เป็นเติบโตได้เล็กน้อย 5-10% จากปีก่อน
ดังนั้น ยังคงราคาเหมาะสมปี 2565 ที่ 3.90 บาท (อิง PER 7.5 เท่า) และคงคำแนะนำซื้อ จากจุดเด่นโมเมนตัมการขายแนวราบระดับบนที่แข็งแกร่ง บวกกับกลยุทธ์การเปิดโครงการใหม่ที่ผลตอบรับดี ระยะสั้นมี Catalyst จากทิศทางกำไรไตรมาส 3/64 ดีกว่าตลาดคาด โดยขยายตัวได้จากไตรมาสก่อน แข็งแกร่งกว่ากลุ่มอสังหาฯที่ส่วนใหญ่ลดลงจากไตรมาสก่อน และปีก่อน ก่อนเร่งขึ้นทำจุดสูงสุดของปีในไตรมาส 4/64
นอกจากนี้ยังมีมุมมองบวกต่อปี 2565 ที่คาดกำไรจะกลับมาโตอีกครั้งในรอบ 2 ปี เพิ่มขึ้น 11% จากปีก่อนที่ 2.1 พันล้านบาท จากแผนรุกเปิดตัวแนวราบหนุนด้วยคอนโดสร้างเสร็จใหม่ 3 แห่งในไตรมาส 4/65 ขณะที่ราคาหุ้นซื้อขายบน PE ปี 2565 ที่ 6.4 เท่า ต่ำกว่าค่าเฉลี่ย 5 ปีย้อนหลังที่ 7.5 เท่า สวนทางระดับกำไรที่คาดทำ New High ในปีหน้า รวมถึงราคายังต่ำกว่า Book value หรือคิดเป็น PBV เพียง 0.6 เท่า พร้อมคาดผลตอบแทนปันผลสูงราว 6% (จ่ายปีละครั้ง)